2015. gada . septembrī Noteikumi Nr.

Rīgā (prot. Nr. .§)

**Valsts un Eiropas Savienības atbalsta piešķiršanas, administrēšanas un uzraudzības kārtība piena produktu piegādei izglītojamiem vispārējās izglītības iestādēs**

*Izdoti saskaņā ar*

*Lauksaimniecības un lauku attīstības*

*likuma 5. panta ceturto un septīto daļu*

**I. Vispārīgie jautājumi**

1. Noteikumi nosaka kārtību, kādā piešķir, administrē un uzrauga valsts un Eiropas Savienības atbalstu piena produktu piegādei izglītojamiem vispārējās izglītības iestādēs (turpmāk – atbalsts) saskaņā ar Eiropas Parlamenta un Padomes 2013. gada 17. decembra Regulas (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007, 26. pantu, Eiropas Komisijas 2008. gada 10. jūlija Regulu (EK) Nr. 657/2008, ar ko nosaka sīki izstrādātus noteikumus par to, kā piemērot Padomes Regulu (EK) Nr. 1234/2007 attiecībā uz Kopienas atbalstu piena un dažu piena produktu piegādē izglītības iestāžu skolēniem, (turpmāk – regula Nr. 657/2008) un **Padomes 2013. gada 16. decembra Regulas (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju 6. pantu**.

2. Atbalsta piešķiršana, administrēšana un uzraudzība ir Lauku atbalsta dienesta (turpmāk – dienests) pārziņā.

**II. Noteikumi valsts un Eiropas Savienības atbalsta piešķiršanai un atbalsta pretendentu apstiprināšanas kārtība**

3. Atbalstu piešķir par regulas Nr. 657/2008 I pielikumā minēto I un II kategorijas produktu piegādi izglītojamiem regulas Nr. 657/2008 2. pantā minētajās vispārējās izglītības iestādēs, paredzot valsts līdzfinansējumu saskaņā ar šo noteikumu 7. un 8. punktu.

4. Atbalsta pretendents (turpmāk – pretendents) ir regulas Nr. 657/2008 6. panta 2. punktā minētā persona, kura ir reģistrēta vienotajā zemkopības nozares informācijas sistēmā saskaņā ar normatīvajiem aktiem par vienoto zemkopības nozares informācijas sistēmu un kurai ir izsniegts dienesta apstiprinājums šo noteikumu 3. punktā minēto produktu piegādei.

5. Pretendents šo noteikumu 4. punktā minētā apstiprinājuma saņemšanai iesniedz dienestā iesniegumu (1. pielikums). Dienests piecu darbdienu laikā pēc minētā iesnieguma saņemšanas apstiprina pretendentu.

6. Pretendents, kas ir atvasināta publiska persona, šo noteikumu 3. punktā minētos produktus atbalsta periodā piegādā vispārējās izglītības iestādēm saskaņā ar normatīvajiem aktiem publisko iepirkumu jomā, ja vien šie noteikumi nenosaka citu kārtību.

7. Šo noteikumu 3. punktā minēto valsts līdzfinansējumu piešķir par termiski apstrādāta piena bez piedevām un aromatizētājiem (turpmāk – piens) piegādi pirmsskolas izglītības iestāžu un 1.–9. klases izglītojamiem, ja piens:

7.1. ražots vai nu atbilstoši bioloģiskās lauksaimniecības shēmas prasībām, un to apliecina bioloģiskās lauksaimniecības jomu reglamentējošajos normatīvajos aktos noteiktās kontroles institūcijas izsniegts sertifikāts vai izziņa par pārejas perioda uz bioloģisko lauksaimniecību uzsākšanu, vai atbilstoši nacionālās pārtikas kvalitātes shēmas prasībām, un to apliecina Pārtikas un veterinārā dienesta sertifikāts, kas izsniegts saskaņā ar normatīvajiem aktiem par prasībām pārtikas kvalitātes shēmām, to ieviešanas, darbības, uzraudzības un kontroles kārtību;

7.2. transportēts no ražošanas vietas līdz attiecīgajai **izglītības** iestādei ne tālāk par 250 kilometriem;

7.3. izglītojamiem izglītības iestādēs tiek izdalīts bez maksas.

**III. Valsts līdzfinansējuma aprēķināšanas kārtība**

8. Valsts līdzfinansējuma likmes noteikšanai:

8.1. Lauksaimniecības datu centrs kārtējā ceturksnī līdz tā pēdējā mēneša 15. datumam aprēķina un nosūta dienestam valsts vidējo svaigpiena iepirkuma cenu nākamajam ceturksnim, ņemot vērā trīs iepriekšējo mēnešu svaigpiena iepirkuma cenas, kas ir apkopotas atbilstoši normatīvajiem aktiem par kārtību, kādā tiek vākta un apkopota informācija par lauksaimniecības produktu cenām un tirdzniecības apjomiem;

8.2. zemkopības ministra izveidota komisija, kurā ir Zemkopības ministrijas, dienesta, Lauksaimniecības datu centra, Veselības ministrijas, Slimību profilakses un kontroles centra un Izglītības un zinātnes ministrijas pārstāvji, (turpmāk – komisija) nosaka pārējo izmaksu apmēru un maksimālo atbalsta apmēru katram mācību gadam.

9. Dienests reizi ceturksnī, ņemot vērā valsts vidējo svaigpiena iepirkuma cenu kārtējā ceturksnī un pārējās izmaksas, lai kompensētu piemaksu par pienu, kas ražots atbilstoši bioloģiskās lauksaimniecības shēmas prasībām, un pievienotās vērtības nodokli, nosaka valsts līdzfinansējuma apmēru par vienu **litru** piena (turpmāk – likme):

9.1. ne vairāk kā 250 mililitru lielā iepakojumā;

9.2. vairāk nekā 250 mililitru lielā iepakojumā.

10. Ja valsts līdzfinansējuma likme pārsniedz maksimālo atbalsta apmēru, valsts līdzfinansējuma likmi samazina par pārsniegto daļu.

11. Dienests oficiālajā izdevumā “Latvijas Vēstnesis” publicē:

11.1. valsts līdzfinansējuma likmi nākamajam ceturksnim – līdz kārtējā ceturkšņa pēdējā mēneša 25. datumam;

11.2. pārējo izmaksu un maksimālā atbalsta apmēru – līdz katra gada 15. jūlijam.

12. Komisija reizi mācību gadā pēc dienesta vai vismaz trīs atbalsta pretendentu rakstiska pieprasījuma ir tiesīga pārskatīt kārtējam mācību gadam piemērojamo pārējo izmaksu un maksimālā atbalsta apmēru.

13. Dienests piecu darbdienu laikā pēc komisijas lēmuma pieņemšanas to publicē oficiālajā izdevumā “Latvijas Vēstnesis”. Pārskatīto pārējo izmaksu vai maksimālā atbalsta apmēru piemēro no nākamā mēneša pēc publikācijas dienas.

**IV. Valsts un Eiropas Savienības atbalsta piešķiršanas un uzraudzības kārtība**

14. Lai saņemtu atbalstu, pretendents dienestā iesniedz:

14.1. iesniegumu atbalsta saņemšanai par iepriekšējo kalendāra mēnesi (2. pielikums) (turpmāk – atbalsta iesniegums);

14.2. kopiju vispārējās izglītības iestādes apliecinājumam (3. pielikums) par to, ka tā pildīs šajos noteikumos noteiktās atbalsta programmas prasības un norādīs izglītojamo skaitu un mācību dienu skaitu izglītības iestādē, ja pretendents iesniegumu par attiecīgo izglītības iestādi kārtējā mācību gada laikā iesniedz pirmo reizi. Vispārējās izglītības iestāde minēto apliecinājumu sagatavo divos eksemplāros. Viens apliecinājuma eksemplārs glabājas vispārējās izglītības iestādē, bet otru **atdod** pretendentam;

14.3. vispārējās izglītības iestādei piegādāto produktu pavaddokumentu atvasinājumus vai to kopsavilkumu, kurā atbilstoši pavaddokumentu atvasinājumiem norāda vismaz šādu informāciju:

14.3.1. piegādes dokumenta datumu un numuru;

14.3.2. piegādātā produkta veidu, daudzumu un mērvienību;

14.3.3. cenu par mērvienību;

14.3.4. piegādātā produkta ražotāju;

14.3.5. vispārējās izglītības iestādes nosaukumu.

15. Izdevumi šo noteikumu 3. punktā minēto produktu izdalīšanai izglītojamiem izglītības iestādē no iesniegumā norādītās kopējās atbalsta summas bez pievienotās vērtības nodokļa veido:

15.1. ne vairāk kā trīs procentus – par pienu ne vairāk kā 250 mililitru lielā iepakojumā;

15.2. ne vairāk kā septiņus procentus – par pienu vairāk nekā 250 mililitru lielā iepakojumā.

16. Ja dienests konstatē, ka ir pārsniegts šo noteikumu 15. punktā noteikto izdevumu apmērs, tas, aprēķinot izmaksājamo atbalsta summu, piemēro proporcionālu samazinājumu.

17. **Dienests** triju mēnešu laikā pēc pareizi aizpildīta un derīga atbalsta iesnieguma saņemšanas pieņem lēmumu par atbalsta izmaksu un saskaņā ar regulas Nr. 657/2008 12. pantu izmaksā atbalstu.

18. Pēc atbalsta maksājuma saņemšanas pretendents šo noteikumu 14.1., 14.3. un 22.1. apakšpunktā minētos dokumentus vai to atvasinājumus glabā piecus gadus un pēc pieprasījuma tos uzrāda dienestam.

19. Ja regulas Nr. 657/2008 6. panta 2. punkta "c" apakšpunktā minētais pretendents ir Pārtikas un veterinārā dienesta atzīts piena pārstrādes uzņēmums, valsts līdzfinansējumu reizi trijos mēnešos tam piešķir šādā kārtībā:

19.1. pēc šo noteikumu 14. punktā minēto dokumentu iesniegšanas pretendents dienestā rakstiski iesniedz valsts līdzfinansējuma maksājuma pieprasījumu triju mēnešu laikposmam;

19.2. dienests 15 darbdienu laikā, ievērojot atbalsta iesniegumā norādīto piegādāto produktu daudzumu, aprēķina valsts līdzfinansējumu laikposmam, kas ietver mēnesi, par kuru iesniegts atbalsta iesniegums, un divus nākamos mēnešus;

19.3. ja pretendents šo noteikumu 19.2. apakšpunktā minētā laikposma pēdējos divos mēnešos piegādā vairāk produktu nekā pirmajā mēnesī, dienests aprēķina un izmaksā pretendentam valsts līdzfinansējuma atlikumu;

19.4. ja pretendents šo noteikumu 19.2. apakšpunktā minētā laikposma pēdējos divos mēnešos piegādā mazāk produktu nekā pirmajā mēnesī, dienests attiecīgo summu ietur no aprēķinātās valsts līdzfinansējuma summas par nākamo piegādes mēnesi.

20. Ja piena pārstrādes uzņēmums informē dienestu par to, ka pretendents nav laikus norēķinājies par piegādātajiem piena produktiem, dienests pieprasa pretendentam piecu darbdienu laikā iesniegt maksājumu apliecinošus dokumentus par saņemtajiem piena produktiem laikposmā, par kuru pretendents iesniedzis iesniegumu atbalsta saņemšanai.

21. Ja pretendents maksājumu apliecinošus dokumentus šo noteikumu 19. punktā minētajā termiņā neiesniedz, dienests pieņem lēmumu līdz attiecīgo dokumentu iesniegšanai pārtraukt atbalsta piešķiršanu pretendentam.

22. Vispārējās izglītības iestāde, kurai pretendents piegādā piena produktus saskaņā ar šiem noteikumiem:

22.1. katru mēnesi, pamatojoties uz izglītojamo apmeklējumu, sagatavo pārskatu par piegādāto piena produktu izdalīšanu (4. pielikums), norādot informāciju par iepirkto un izdalīto piena produktu daudzumu. Pārskatu sagatavo divos eksemplāros. Viens pārskata eksemplārs glabājas vispārējās izglītības iestādē, bet otru iesniedz pretendentam. Ja pretendents ir vispārējās izglītības iestāde, pārskatu sagatavo vienā eksemplārā. Prasība iesniegt noteiktu dokumentu eksemplāru skaitu nav attiecināma, ja dokumentus iesniedz atbilstoši normatīvajos aktos par elektronisko dokumentu apriti noteiktajām prasībām;

22.2. glabā ēdienkartes piecus gadus pēc to produktu izdalīšanas perioda beigām, kuri izlietoti saskaņā ar attiecīgo ēdienkarti, un pēc pieprasījuma tās uzrāda dienestam;

22.3. atbilstoši šo noteikumu 3. pielikumā minētajai tabulai "Informācija par skolēnu skaitu" informē pretendentu par izglītojamo skaita izmaiņām mēnesī, par kuru sagatavots pārskats par piegādāto produktu izlietojumu.

23. Dienests kontrolē uzskaites dokumentus, kas saistīti ar atbalsta īstenošanu, un veic pretendentu un vispārējās izglītības iestāžu pārbaudi. Dienests par veiktajām pārbaudēm sagatavo kontroles ziņojumu.

24. Piena produktus piegādā un realizē saskaņā ar pārtikas apriti regulējošajos normatīvajos aktos noteiktajām prasībām. Piegādi attaisnojošajos dokumentos atsevišķā ierakstā norāda atbalsta programmai paredzētos piena produktus.

25. Pārtikas un veterinārais dienests pēc dienesta rakstiska pieprasījuma saņemšanas pārbauda atbalsta programmā iesaistīto vispārējās izglītības iestāžu un pretendentu atbilstību pārtikas apriti regulējošajos normatīvajos aktos noteiktajām prasībām un piena produktu atbilstību regulas Nr. 657/2008 3. panta 4. punkta prasībām. Par veiktajām pārbaudēm Pārtikas un veterinārais dienests sagatavo rakstisku pārskatu un nosūta to dienestam.

26. Dienests saskaņā ar regulas Nr. 657/2008 17. pantā noteiktajām prasībām sniedz informāciju Eiropas Komisijai.

**V. Noslēguma jautājumi**

27. Atzīt par spēku zaudējušiem Ministru kabineta 2011. gada 1. februāra noteikumus Nr. 106 "**Kārtība, kādā piešķir, administrē un uzrauga valsts un Eiropas Savienības atbalstu piena produktu piegādei izglītojamiem vispārējās izglītības iestādēs**" (Latvijas Vēstnesis, 2011, 22. nr.; 2012, 22. nr.; 2012, 123. nr.; 2013, 168. nr.; 2014, 48. nr.; 2015, 14., 30. nr.).

28. Dienesta apstiprinājums, kas piešķirts saskaņā ar Ministru kabineta 2011. gada 1. februāra noteikumiem Nr. 106 "Kārtība, kādā piešķir, administrē un uzrauga Eiropas Savienības atbalstu piena produktu piegādei, kuri paredzēti izglītojamiem vispārējās izglītības iestādēs" ir spēkā.

29. Šajos noteikumos minēto pārējo izmaksu un maksimālā atbalsta apmēru 2015./2016. mācību gadam, kā arī valsts līdzfinansējuma likmi 2015. gada ceturtajam ceturksnim komisija nosaka līdz 2015. gada 25. septembrim.

30. Šo noteikumu **6. punkta** prasību piemēro publiskajiem iepirkumiem, kas izsludināti pēc 2015. gada 1. oktobra.

31. Noteikumi stājas spēkā 2015. gada 1. oktobrī.

Ministru prezidente L. Straujuma

Zemkopības ministrs J. Dūklavs

04.09.2015. 12:44

1597

I.Orlova

67027376, Inga.Orlova@zm.gov.lv